text: 
  Såfremt virksomheden ikke selv er i stand til at udføre de krævede 
  målinger, må den for egen regning søge bistand hos private eller 
  offentlige laboratorier. Tilsynsmyndigheden kan endvidere påbyde, at 
  analyserne i forbindelse med egenkontrollen helt eller delvist skal 
  foretages af et uafhængigt laboratorium, hvis der opstår tvivl om 
  kontrol og analyseresultater. Se iøvrigt afsnit 5.3 om stikprøvekontrol 
  og afsnit 5.6 om udførelse af laboratorieundersøgelser.
  
  
  5.2 Egenkontrollens registrering
  
  Resultaterne af egenkontrollen skal registreres og indføres i en 
  journal, der skal være tilgængelig for tilsynsmyndigheden og opbevares 
  i et antal år fastsat af tilsynsmyndigheden ( en periode af mindst 5
   år anbefales ). I journalen skal endvidere registreres alle 
  driftsforstyrrelser og konsekvenser og foranstaltninger i forbindelse 
  hermed. Alle analyseresultater skal i journalen ledsages af præcise 
  oplysninger om udtagningstid og  -  sted samt om analysemetoder. Ved 
  alle driftsforstyrrelser, der kan medføre udledning, som kan være til 
  skade for miljø, natur eller sundhed, eller indebære fare herfor, skal
   tilsynsmyndigheden og embedslægeinstitutionen orienteres hurtigst muligt,
   jfr. § 20.
  
  
  
  